Grefierii din parchetele constănțene au fost amenințați că vor avea de suferit dacă vor participa la protestele magistraților organizate în cursul săptămânii trecute. Informația a fost transmisă chiar de Viorel Teliceanu, șeful primului parchet din țară care a decis suspendarea activității în urma Ordonanței adoptată de Tudorel Toader în 19 februarie.

Vineri, prim-procurorul Parchetului de pe lângă Judecătoria Constanța a făcut mai multe declarații în fața instituției pe care o conduce, cu privire la modificările aduse prin OUG și nemulțumirile magistrațior. Printre altele, Viorel Teliceanu (36 de ani) a atras atenția cu privire la presiunile care se fac asupra angajaților din parchetele constănțene:

(O jurnalistă face referire la faptul că Parchetul Judecătoriei Constanța a fost primul parchet din țară care și-a suspendat activitatea):

”Eu mă bucur că au luat aceste măsuri colegii, sper să ia cât mai mulți aceste măsuri, pentru că este un semnal că nu se mai poate. S-a ajuns la limita de care nu se mai poate trece”, a declarat prim-procurorul Viorel Teliceanu.

Acesta a fost întrebat în continuare dacă se fac presiuni asupra procurorilor. Viorel Teliceanu a confirmat că au fost făcute presiuni, dar asupra grefierilor, inclusiv de asociațiile profesionale ale acestora, prin care grefierii erau amenințați că dacă vor participa la proteste vor avea de suferit:

Reporter: Sunt presiuni?

„Păi, vreau să vă spun o chestiune, o spun în premieră acum, să știți că grefierii au fost sunați, pe diferite canale. Și li s-au transmis chiar și de către asociații profesionale ale lor, să nu iasă la proteste pentru că vor avea de suferit. Oamenii și-au arătat disponibilitatea (să protesteze, n.red.) însă înțeleg că sunt anumite canale prin care sunt transmise astfel de semnale”, a declarat Viorel Teliceanu, la sfârșitul protestului din 22 februarie.

La protestul magistraților constănțeni au participat procurorii Parchetului de pe lângă Judecătoria Constanța, toți procurorii DNA Constanța și 2 procurori din cadrul Parchetului de pe lângă Tribunalul Constanța. La protest nu a participat niciun procuror al Parchetului de pe lângă Curtea de Apel Constanța, acolo unde Adina Florea a fost procuror general adjunct până să preia conducerea de facto a Secției de Investigare a Infracțiunilor din Justiție.

Sursa Video: Ziua de Constanța

Editare Video: Cristian Andrei Leonte